دوزيراعظم پرويز اشرف په ضد دعدالت دسپکاوي نوټس خارج
دقانون وفاقي وزير فاروق ايچ نائيک دعدالتي کارروايۍ وروستو ميډيا سره خبرو کې وويل سوئس چارواکو ته دپاکستان دحکومت لخوا ليږل شوى خط په 9م نومبر ترلاسه شوى چې دهغې رسيد او نور دستاويزات دشورو په ورځ سپريم کورټ ته وړاندې کړل شو
دپاکستان سترې محکمې دملي جوړجاړي دصدارتي حکمنامې يا اين ار او عمل درامد کيس کې ددغه هيواد دوزيراعظم راجه پرويز اشرف په ضد دعدالت دسپکاوي نوټس لرې کړى دى. داين ار او عمل درامد کيس اوريدنه دجسټس انور ظهير جمالي په مشرۍ کې دسپريم کورټ پينځه کسيزه بينچ وکړه. دشورو په ورځ داوريدنې په مهال دقانون وفاقي وزير فاروق ايچ نائيک وويل دعدالتي حکم سره سم حکومت سوئس چارواکو ته خط وليږلو. ښاغلي نائيک عدالت ته درخواست وکړو چې کيس دې خارج کړي او وې وئيل دپاکستان داټارني جنرل لخوا ليکل شوى خط دسفارتي سرچينو په ذريعه سوئس اټارني جنرل ترلاسه کړى دى. ښاغلي نائيک په سوئيټرزلينډ کې دپاکستاني سفير څخه دسوئس چارواکو دخط دترلاسه کولو رسيد هم وړاندې کړو، درسيد ترڅنگ نائيک دوزيراعظم اشرف دمنظورۍ دستاويز او قانون دوزارت سمري هم عدالت ته وړاندې کړه. پينځه کسيز بينچ دکيس دختمولو په ترڅ کې خپل حکم کې وويل دعدالت په حکم عمل شوى دى. سترې محکمې دوزيراعظم په ضد دعدالت دسپکاوي نوټس دپيپلز پارټۍ دشريک حکومت له لوري سوئس چارواکو ته دخط دليږلو دپخلي وروستو خارج کړى. دغه مقدمه دسپريم کورټ او پاکستان دحکومت ترمينځ ددريوؤ کلونو راهسې دتاؤتريخوالى يو علت راروان ؤ چې اخر هم خپل منطقي انجام ته ورسيده. سپريم کورټ دپخواني پوځي واکمن جنرال(ر) پرويز مشرف دحکومت په دور کې متعارف کړل شوى يو لانجمن قانون اين ار او دسمبر 2009م کې کالعدم گرځولى ؤ او ددغه قانون لاندې دختمو کړل شوؤ بدعنوانۍ او نورو دغسې جرمونو په اړه تقريباً د8000ؤ مقدمو دبيا پرانستو امر يې کړى ؤ، چې پکې دصدر اصف علي زرداري په ضد سوئيټرزلينډ کې ختمه کړل شوې يوه مقدمه هم شامله وه. خو دپيپلز گوند گډ حکومت دعدالتي احکاماتو څخه په دې وئيلو سره پرله پسې انکار کولو چې دهيواد صدر ته دفوجداري مقدمو څخه استثنا ترلاسه ده، هم په دغه انکار پخوانى وزيراعظم يوسف رضا گيلاني دعدالت دسپکاوي په جرم کې سپريم کورټ دپارليمان دغړيتوب لپاره نااهله گرځولى ؤ چې ورسره هغه دوزيراعظم دعهدې څخه هم لاس پسر شو. دقانون وفاقي وزير فاروق ايچ نائيک دعدالتي کارروايۍ وروستو ميډيا سره خبرو کې وويل سوئس چارواکو ته دپاکستان دحکومت لخوا ليږل شوى خط په 9م نومبر ترلاسه شوى چې دهغې رسيد او نور دستاويزات دشورو په ورځ سپريم کورټ ته وړاندې کړل شوي او له دې وروستو پينځه کسيز بينچ دغه مقدمه خارج کړې ده. هغه وويل نن دانصاف او جمهوريت فتح باوري شوه. هغه وويل په سوئيټرزلينډ کې دپاکستان سفير سوئس چارواکو ته خپل استازى ليږلى ، هغوي خط ترلاسه کړى او ددې رسيد يې جاري کړى. دهغه وينا وه مونږ داداروترمينځ هيڅ شان ټکر نۀ غواړو.